Mojš, Milan, poslanec NR SR (2014-11-26):
Ďakujem, vážený pán predsedajúci. Dovoľte, aby som predniesol pozmeňujúci a doplňujúci návrhu k vládnemu návrhu zákona o pohľadávkach štátu a o zmene a doplnení niektorých zákonov (tlač 1213). Pán poslanec Beblavý už reagoval na tento. Ja sa priznávam, že nevypracoval som ho ja, vypracovalo ho ministerstvo financií a ja som si ho osvojil, a preto ho aj predkladám. V súlade s ustanoveniami zákona Národnej rady Slovenskej republiky č.350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám pozmeňujúci návrh k vládnemu návrhu zákona o pohľadávkach štátu a o zmene a doplnení niektorých zákonov. Vo vládnom návrhu zákona navrhujem vykonať tieto doplnenia: Navrhujem vložiť za čl. VIII nový čl. IX v tomto znení: Čl. IX Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 747/2004 Z. z., zákona č. 171/2005 Z. z., zákona č. 266/2005 Z. z., zákona č. 534/2005 Z. z., zákona č. 584/2005 Z. z., zákona č. 659/2005 Z. z., zákona č. 275/2006 Z. z., zákona č. 527/2006 Z. z., zákona č. 678/2006 Z. z., zákona č. 198/2007 Z. z., zákona č. 199/2007 Z. z., zákona č. 323/2007 Z. z., zákona č. 653/2007 Z. z., zákona č. 165/2008 Z. z., zákona č. 383/2008 Z. z., zákona č. 465/2008 Z. z., zákona č. 192/2009 Z. z., zákona č. 390/2009 Z. z., zákona č. 492/2009 Z. z., zákona č. 57/2010 Z. z., zákona č. 403/2010 Z. z., zákona č. 468/2010 Z. z., zákona č. 223/2011 Z. z., zákona č. 512/2011 Z. z., zákona č. 69/2012 Z. z., zákona č. 223/2012 Z. z., zákona č. 287/2012 Z. z., zákona č. 345/2012 Z. z., zákona č. 352/2013 Z. z., zákona č. 436/2013 Z. z., zákona č. 102/2014 Z. z., zákona č. 292/2014 Z. z. a zákona č... /2014 Z. z. sa dopĺňa takto: § 26 sa dopĺňa odsekom 11, ktorý znie: „(11) Štátne rozpočtové organizácie a štátne príspevkové organizácie môžu obstarať osobný automobil39a) určený výlučne na prepravu osôb najviac do limitu výdavkov ustanoveného nariadením vlády, pričom nariadenie vlády ustanoví okruh osôb, na ktorých prepravu sa obstaráva osobný automobil do ustanoveného limitu výdavkov. Limit výdavkov sa vzťahuje na obstaranie osobného automobilu vrátane jeho technického zhodnotenia v príslušnom rozpočtovom roku.“ Poznámka pod čiarou k odkazu 39a) znie: „39a) § 2 písm. a) nariadenia vlády Slovenskej republiky č. 384/2004 Z. z. o dostupnosti spotrebiteľských informácií o spotrebe paliva a o emisiách CO2 pri predaji a leasingu nových osobných automobilov.“ Odôvodnenie: Touto úpravou sa navrhuje regulovať obstarávanie osobných automobilov, ktoré slúžia výlučne na prepravu osôb štátnymi rozpočtovými a štátnymi príspevkovými organizáciami. Štátne rozpočtové organizácie a štátne príspevkové organizácie budú môcť obstarať osobný automobil, ktorý slúži výlučne na prepravu osôb, len do limitov výdavkov, ktoré budú ustanovené v nariadení vlády, pričom nariadenie vlády ustanoví okruh osôb, na prepravu ktorých sa obstaráva osobný automobil do limitu výdavkov ustanoveného nariadením vlády. Osobným automobilom sa rozumie vozidlo kategórie M1, t. j. motorové vozidlo s najmenej štyrmi kolesami projektované a konštruované na prepravu osôb s maximálne ôsmimi sedadlami okrem sedadla vodiča. Limit výdavkov sa nevzťahuje na obstaranie osobných automobilov, ktorými sa okrem prepravy osôb zabezpečuje plnenie úloh štátnych rozpočtových organizácií a štátnych príspevkových organizácií vyžadujúcich použitie špeciálnych osobných automobilov alebo osobných automobilov so špeciálnou výbavou, ako napr. zaistenie osobnej bezpečnosti osôb a ochrany diplomatických misií v súlade so zákonom o Policajnom zbore, plnenie úloh Hasičského a záchranného zboru, spravodajských a informačných služieb, úloh Ozbrojených síl Slovenskej republiky, zabezpečenie prepravy zahraničných delegácií, sanitné vozidlá. K účinnosti, účinnosť nového článku navrhujem 1. januára 2015. V nadväznosti na doplnenie nového čl. IX sa nasledujúce články primerane prečíslujú. Ďakujem.